‘Korrupsie is hoofrede vir werkloosheid in SA’Mmusi Maimane by die bekendstelling van die DA se verkiesingsmanifes in Johannesburg. Foto: ANA Maimane en Solly Msimanga, die DA se burgemeesterskandidaat vir Tshwane, het plakkate in Pretoria aangebring vir die party se munisipale verkiesingsveldtog sowel as sy sogenaamde werkveldtog. Laasgenoemde veldtog maak deel uit van die party se verkiesingsmanifes wat beloof om die land se ekonomie ŉ hupstoot te gee en werk te verskaf. Maimane het uitgevaar teen die regerende party sowel as die EFF en gesê Julius Malema se party is net so korrup soos die ANC en dat hul beleidsrigtings niks vir die mense van Suid-Afrika kan bied nie. “Waar daar korrupsie is, kan daar nie werk wees nie en dit is hoekom die ANC-regering nie werk kan skep nie. Hoe vertrou jy mense wie se beleid in Zimbabwe misluk het? Hulle kom van dieselfde plek af, hul beleid is dieselfde, maar hulle [EFF] sê vir mense om in hulle te belê. Ons het onder die ANC se leierskap gesien dat ons ekonomies afgegradeer is en dit sal erger wees onder die EFF, want hul beleidsrigtings het ten doel om beleggers weg te jaag,” het Maimane gesê. Volgens Msimanga is al manier om korrupsie in die werkloosheidstelsel hok te slaan, om mense volgens hul kwalifikasies en kundigheid aan te stel terwyl ŉ ooptenderstelsel al manier is om tenderkorrupsie te keer.